Innspill til Luthersk kirketidende september. 2020

**Påvirker kirken miljø- og klimapolitikken?**

-innblikk i Den norske kirkes påvirkningsarbeid på

klima, miljø og bærekraft

Einar Tjelle

Gagner det miljø- og klimakampen at *kirken* bidrar? Det er alltid nyttig å bli gransket og sett i kortene. Førsteamanuensis Tom Sverre Tomren (Høgskolen på Vestlandet) har prisverdig analysert miljø- og klimauttalelser fra Den norske kirkes Bispemøte og Kirkemøte fra 1969-2010, og kom nylig med en revidert versjon av avhandlingen hvor også tidsrommet 2011-2019 analyseres.[[1]](#endnote-1) Men som grunnlag for å trekke konklusjoner på hvordan Den norske kirke arbeider på miljø- og klimaområdet, og hvordan den eventuelt har fått politisk gjennomslag, er ikke en slik tilnærming tilstrekkelig.

Offisielle uttalelser fra Den norske kirke er det blitt færre av de siste årene, rett og slett fordi det har en begrenset verdi. Pressemeldinger leses knapt i vår flyktige medievirkelighet. Strategien har heller vært et strategisk påvirknings- og nettverksarbeid og en bredere tilnærming til et komplekst felt.

I det følgende vil jeg beskrive kort *noen* viktige arbeidsmåter og aktører på klima- og miljø som Den norske kirke har benyttet seg av, særlig det siste ti-året. Og *noen* resultater av dette arbeidet. *Noen*, fordi arbeidet er preget av mange aktører, og plassen her er begrenset. Analyse av effekten av slikt arbeid er heller ingen eksakt vitenskap. Jeg har i snart et tiår arbeidet i Mellomkirkelig råd (MKR) på Kirkens Hus. Refleksjonene og eksemplene i det følgende er preget av det, og følgelig ikke bare norske, men internasjonale og til dels økumeniske og interreligiøse perspektiver.

**Breddemobiliseringen**

Siden 90-tallet har Kirkens Nødhjelp (KN) og ungdomsorganisasjonen *Changemaker* bidratt til politikkendringer på flere områder. Den norske kirke er største oppdragsgiver for Kirkens Nødhjelp og har følgelig et nært og formalisert samarbeid. Konfirmanter og menigheter har i en årrekke mobilisert, ikke bare til innsamling, men også til verdifullt *påvirkningsarbeid* i fastetiden. En rekke ganger har dette vært kreative politiske kampanjer for «klimarettferdighet» eller lignende formål.

Tusener av underskrifter og ulike kreative symbolaksjoner har utfordret politiske ledere og skapt nødvendig debatt. Kunnskap om årsakssammenhenger for urett og klimakrisa, samt overkommelige «handlingsalternativer», er blitt pensum for konfirmanter og mange ungdomsgrupper og ofte formidlet engasjert fra ungdommer selv. Flere av disse har siden videreført sitt engasjement i betydningsfulle posisjoner i organisasjoner, partier og hos myndighetene.

Den norske kirke har gjennom mange år vært sentral i å få klima opp på den politiske dagsorden i Norge gjennom blant annet kampanjen Klimavalg 2013 som senere ble til Klimavalgalliansen. Kirker og kristne organisasjoner spilte en stor rolle i Klimavalg 2013 og utgjorde omtrent en tredjedel av de 101 tilsluttede organisasjoner [[2]](#endnote-2). Gjennom disse årene har klimapolitikk kommet stadig høyere opp på den politiske dagsorden.

Med alle våre biskoper og flere andre religiøse ledere om bord, organiserte Kirkens Nødhjelp og Framtiden i våre hender en skolerings- og påvirkningsseilas til klimatoppmøte COP15 i København 2009.[[3]](#endnote-3) En hel danskeferge (!) med klimaaktivister fikk mye oppmerksomhet. Politiske ledere fikk klare beskjeder fra kirkefolka. Men selve resultatet fra København var nedslående.

Noen år seinere mobiliserte Den norske kirke og Kirkens Nødhjelp bredt igjen. Klimapilegrimer fra hele landet, vandret, syklet, padlet og samlet inn underskrifter for en «ambisiøs og rettferdig klimaavtale i Paris». «Grønne menigheter» tok aktivt del, men også andre kirkesamfunn og andre trossamfunn. Til sammen ble det gått en og en halv gang rundt kloden og samlet inn tusener av underskrifter i 2014 og 2015.[[4]](#endnote-4)

Tilsvarende mobiliseringer skjedde i en rekke land, og like i forkant av klimatoppmøtet i Paris 2015 ble 1,8 millioner underskrifter overlevert FNs daværende klimasjef Christiana Figueres. Hun var tydelig rørt over engasjementet og uttrykte senere at denne religiøse mobiliseringen var svært viktig. Ikke minst var Pave Frans sin «miljø-encyklika» *Laudato Si* en mektig stimulans for dette religiøse grønne engasjementet. Mange ble overrasket av at verdens nasjoner klarte å enes om en klimaavtale i Paris 2015. Den var til og med mer radikal enn mange hadde våget å håpe på, hvor det globale utslippsmålet ble satt til «maks 2 grader helst ned mot 1,5 grader», og hvor rettferdighetsperspektivet ble styrket. Jeg mener norske kirkeaktivister har aksjer i denne delseieren i Paris, og skal begrunne det mer seinere i artikkelen.

Noe av det som er mindre synlig for allmenheten (kanskje også innad i kirken?) er en gradvis grønnere bevissthet også i Den norske kirke på flere felt, som diakoni, teologi/forkynnelse, trosopplæring og liturgi. En revisjon av diakoniplanen fra 2007 hvor «Vern om skaperverket og kamp for rettferdighet» kom inn i selve definisjonen, etablering av Skaperverkets dag, og stadig flere - og integrerte – «grønne trosopplæringstiltak» er eksempler på dette.[[5]](#endnote-5) Med inspirasjon fra blant annet urfolksteologi, den økumeniske bevegelse og sør-teologier har også økoteologi fått større fotfeste de siste årene, og blitt mer trinitarisk og mindre antroposentrisk[[6]](#endnote-6). En annen viktig bredde-trend er at miljø- og klimaansvar er blitt mer integrert og tydelig også i misjonsorganisasjoner og i evangelikale bevegelser som Lausanne-bevegelsen, og generelt blant bredden av kirker i Norge.[[7]](#endnote-7)

Virkningene av en stadig breiere forankring tror jeg er meget viktig, i *kombinasjon* med den mer spesifikke mobiliseringen:

Senest i 2019, var fasteaksjonens politiske kampanje kalt «53%», et krav om at minst 53% av klimagass-kuttene må tas i Norge. Det samme kravet hadde klimapilegrimer og changemakere lobbet for, helt siden Kirkens Nødhjelps rapport om «fair share» ble lansert på kirkeskipet under Arendalsuka i 2018.[[8]](#endnote-8) I januar 2020 kunngjorde regjeringen at 50-55% av klimakuttene skal tas i Norge. Dette var en etterlengtet seier.

**Interreligiøst klimasamarbeid**

I nær sammenheng med økt kirkelig grønn mobilisering, har det siste 10-året også vært en forsterket *interreligiøs* mobilisering[[9]](#endnote-9). Fra 2011 har Mellomkirkelig råd for Den norske kirke, sammen med andre aktører lagt til rette for interreligiøse delegasjoner til FNs klimatoppmøter. Kirkens Nødhjelp har vært en viktig aktør også i dette. Under COP17 i Sør-Afrika var Kirkens Nødhjelp og Utenriksdepartementet avgjørende for å finansiere og legge til rette for en storstilt afrikansk interreligiøs mobilisering som ble kalt *We have faith – Act now for climate justice!* Kampanjen samlet tusener, beveget seg gjennom flere afrikanske land, utfordret politikere og endte opp på en stor fotballstadion i tilknytning til klimatoppmøtet i Durban. Her ble FNs klimalederskap utfordret av religiøse ledere med erkebiskop Desmond Tutu i spissen. Også flere norske kirke- og religionsledere var til stede.

Olav Fykse Tveit, tok som generalsekretær i Kirkenes Verdensråd i 2014 initiativ til en *Interfaith Climate Summit* i New York. Dette ble gjort i samarbeid med *Religions for Peace International*, og med stabshjelp fra KN og MKR, og samlet betydningsfulle religiøse ledere fra ulike tradisjoner og land.[[10]](#endnote-10) Dette var strategisk plassert i forkant av et høynivåmøte av verdens politiske ledere som var samlet i New York samtidig, og ikke minst en gigantisk folkelig mobilisering i gatene, hvor metodisten og Sofie-prisvinneren Bill McKibben[[11]](#endnote-11) hadde en nøkkelrolle. På denne tida – før det viktige Parismøtet i 2015, kom den ene verdensreligionen etter den andre ut med kraftfulle klima-uttalelser. Og ikke minst, fellesuttalelser og fellesmarkeringer som den i New York.

Samme år ble Interreligiøst klimanettverk (IKN) etablert i Norge, initiert av Mellomkirkelig råd i nært samarbeid med Kirkens Nødhjelp, og seinere med Samarbeidsrådet for tros- og livssyn som aktiv medspiller. Formålet er å lære av hverandres miljøetikk og praksis og bidra med en felles stemme i klima- og miljøspørsmål. For eksempel laget IKN en felles religionsleder-uttalelse til både norske politikere, men også oversatt til engelsk og medbragt til den ovennevnte intereligiøse New York-konferansen.

Mobilisering og grønn samhandling på tvers av religion og livssyn i Norge har vært viktig, men også interreligiøs deltakelse i FN-sammenheng. Selv om et klimatoppmøte selvsagt er representert meget bredt både geografisk og religiøst, er det knapt andre interreligiøse delegasjoner enn vår som faktisk reiser og opptrer sammen, og har gjort det over lang tid. Kirkens Nødhjelps Ingrid Næss-Holm, tidligere changemaker-leder, spilte i flere år en nøkkelrolle i dette arbeidet. Hun ledet i flere år  *Interfaith Liaison Committee*, et koordinerende organ mellom FN (UNFCCC) og de religiøse bevegelsene for å legge til rette for interreligiøs aktivitet og koordinering på klimatoppmøtene.

Den interreligiøse delegasjonen møter regelmessig representanter for den norske forhandlingsledelsen, med en noe annen argumentasjon og språk enn øvrige lobbyister. og vi har deltatt i ulike symbolhandlinger, paneler, og mer direkte lobbyarbeid (se under).

Tilbake fra FN-korridorene til Oslos gater, ble IKN spurt om å bli med på det store «Klimabrølet» utenfor Stortinget i 2019. Biskop Kari Veiteberg og øko-sikhen Harveen Kaur representerte de interreligiøse med kraftfulle appeller foran ca 50.000 i gatene foran Stortinget.

Det er selvsagt vanskelig å måle betydning eller effekten av et slikt interreligiøst samarbeid. Men jeg vil hevde at norske kirkelige aktører har spilt en viktig rolle både nasjonalt og internasjonalt i å få ulike religiøse aktører til å heve stemmen, til å hente fram sin grønne spiritualitet og praksis. Og ikke minst handle sammen. I økende grad har dialogarbeid i Norge fått et grønt skjær.

**Ungdommers rolle**

Som nevnt over har ungdommer lenge spilt en viktig rolle i miljø- og klimakampen, med for eksempel Changemakers og konfirmantaksjoners viktige rolle. Det er åpenbart at Changemakere, aktivister fra KFUM-KFUK, Ungdommens Kirkemøte og andre sammenhenger har vært med å påvirke Den norske kirke – og langt utover den -på dette området. Kirkemøtevedtak er blitt djervere og grønn praksis skjerpet. Kirkelige ungdommer lar høre fra seg også i det politiske rom.

Et kvantesprang skjedde likevel med Gretha Thunberg, og hennes *Skolstrejk för klimatet*, som har mobilisert millioner over hele verden de siste to årene. I Norge var det Tina Våje, da nylig «pensjonert» medlem i Barnas Klimapanel hos Miljøagentene, som fikk med seg Changemaker, Natur og Ungdom, KFUK-KFUM, Spire m.fl. og lanserte *Skolestreik for klima* i Norge, som siden har vært en viktig drivkraft, også inn i kirkelige miljøer.

Også internasjonalt har ungdommer tatt en stadig større rolle. Changmakere arbeidet strategisk gjennom lang tid for at ungdom skulle bli en hovedinteressent i FNs klimaforhandlinger. Dette ble en realitet fra 2011. Også Det lutherske verdensforbund har i mange år hatt ungdom som en strategisk klima-satsning og har konsekvent latt seg representere ved ungdommer fra medlemskirker under klimatoppmøtene. Min erfaring er at dette har åpnet opp for en fornyet kreativitet, et annet språk, en helt annen digital kompetanse som «klimabyråkratiet» virkelig trengte. Men ikke minst så tilfører ungdom engasjement og solid kunnskap:

**Spesialisert påvirkning - bak kulissene**

En mer spisset form for politisk påvirkning skjer sammen med andre aktører gjennom Forum for Utvikling og miljø (ForUM). Mellomkirkelig råd for Den norske kirke var i sin tid med å etablere denne paraplyorganisasjonen, og er i dag representert styret, samt i faggrupper på klima, biodiversitet, bærekraft og samstemthet i utviklingspolitikken. For å fokusere på klima-sporet her: I klimagruppa er også andre kirkelige organisasjoner representert, som Kirkens Nødhjelp, Caritas, KFUM-KFUK og Changemaker, side om side med klima- og miljøorganisasjonene. Sammen utvikles detaljerte politiske posisjoner på klimaområdet, særlig knyttet til Norges nasjonale forpliktelser i FN. Min erfaring er at disse blir nøye lest. Forums klimagruppe organiserer også faste jevnlige møter med politikere og forhandlingsdelegasjonen i forkant og under selve klimatoppmøtene, hvor også næringsliv og fagforeninger deltar. På langt nær alle land har slike nære møtepunkter med sivilsamfunn, og for Den norske kirke er dette en viktig arena for påvirkning – sammen med andre.

Mellomkirkelig råd hadde en egen prosjektmedarbeider, Gunstein Instefjord, som forberedte og representerte kirken ved FNs store Rio-møte i 1992. Det var her både klimakonvensjonen (UNFCCC) og konvensjonen om biodiversitet (CBD) ble unnfanget. Kirkenes Verdensråd har fulgt disse prosessene siden, og i vekslende grad også Den norske kirke. Gard Lindseth var internasjonal rådgiver for Mellomkirkelig råd en periode i i tiåret etter, og skrev sin doktoravhandling om nettopp klimaendringer og politikk. Som spesialrådgiver i Klima- og miljødepartementet var han statsråd Tine Sundtofts «høyre hånd» under det viktige klimamøtet i Paris i 2015. Her spilte norske forhandlere en meget sentral rolle. Sundtoft (og Lindseth) ble utpekt til «bakkanalen» i den avgjørende *High Ambition Coalition,* som på mange måter ble en gameturner i Paris.[[12]](#endnote-12) I denne prosessen var det viktig å skape tillit og ha med også representanter for «fattige land». I prosessen med å få med å få med Gambias miljøminister Pa Ousman Jarju, som en del av denne koalisjonen, ble vår interreligiøse delegasjon med imam Ibrahim Saidy og biskop Ingeborg Midtømme brukt «i det lukkede rom» for å forberede ham for denne oppgaven. Her kunne vår «grønne imam» bidra med en peptalk på ministerens hjertespråk, og biskopen legge inn over ministeren at også kirken støttet en tydelig tale for klimarettferdighet. Med våre mange internasjonale relasjoner gjennom blant annet KV og ACT Alliance og et religiøst felles språk, kan dører åpnes. At pavens encyklika stadig ble referert til og endog kopiert opp på Norges offisielle kontor under toppmøtet, illustrerer at det slett ikke er vanntette skott mellom religion og klimapolitikk.

Gjennom det spesialiserte arbeidet i ForUM, med breddemobiliseringen i bunn, men også med egen religiøs tilnærming tror vi at posisjoner endres. Parisavtalen *ble* en realitet. Det særlige «rettferdighetssporet» for de fattigste, *Tap og Skade*, er nølende kommet på plass også hos norske myndigheter. Også en gradvis økt klimafinansiering, som KN, MKR og ForUM har lobbet for i mange år. På statsbudsjettet for 2019 økte klimafinansieringen igjen, med en milliard kroner.

Spesialisert påvirkning på områdene klima- miljø og bærekraft, skjer også gjennom offentlige høringer i regi av Klima- og miljødepartementet eller komiteer på Stortinget. Eller det kan være innspill til partiprogrammer. Det skjer ved fagrådgivere i Kirkerådet eller ved innspill fra fagorgan som Komiteen for Internasjonale Spørsmål (KISP), under Mellomkirkelig råd. Slike innspill blir godkjent av respektive ledere i administrasjonen, men ofte ganske usynlige for grasrota og allmenheten. På flere saksområder har viktige forandringer skjedd:

**Kampen mot tjæresanden**

Den norske kirke har gjennom mange år vært tydelig i sin tale mot Statoil (nå Equinor) sine omfattende oljesand-investeringer i Alberta, Canada. Kirken har lenge kjempet for mer fornybar og mindre fossil energi. Men hovedbegrunnelsene her var dels at dette var ekstremt miljøforurensende måte å utvinne olje på, dels at utvinningen gikk utover urfolks tradisjonelle rett til disse naturrike områdene, og forgiftet drikkevann og natur. Etter forslag fra Samisk Kirkeråd og MKR kom Kirkemøtet med en samlet uttalelse i 2012 om at *Statoil må trekke seg ut av tjæresandprosjektene selskapet er involvert i i Canada*. Med biskop Erling Pettersen og generalsekretær Tore Johnsen i Samisk Kirkeråd som verter ble den canadiske indianerhøvdingen François Paulette invitert til Stavanger domkirke der han talte med integritet, slik han også gjorde på Statoils generalforsamling dagen etter. Dette inngikk i en turne i regi av Greenpeace, WWF og Samisk kirkeråd. Som en del av kirkens mobilisering hadde OVF foretatt et symboltungt utsalg av OVF-fondets (relativt få) aksjer i Statoil få dager tidligere, noe som fikk olje- og energiministeren til å rykke ut mot Den norske kirke i en rekke medier. [[13]](#endnote-13) I to oppfølgingsmøter med statsråden opprettholdt Den norske kirkes ledelse kritikken. Ting skjedde gradvis i de to årene som fulgte. I desember 2016 solgte Statoil seg ut av de siste restene av tjæresand-prosjektene i Canada. I år kom også meldingene om at hele satsningen på det amerikanske kontinentet har vært et gigantisk milliardtap for Equinor. Kanskje var det derfor det økonomiske språket som til slutt var sterkest? Uansett, ble dette nok en seier for både urfolk og miljø. Og et eksempel på et bredt samarbeid hvor kirken var en viktig aktør.

**Et grønnere Oljefond**

Statens pensjonsfond utland (SPU) eller «oljefondet» som det gjerne kalles, er verdens største statseide investeringsfond på over 10.000 milliarder kroner. Den norsk kirke har sammen med andre aktører flere ganger siden SPU ble opprettet i 1990 uttalt seg kritisk om manglende etisk forvaltning. I 2013 kom Kirkemøtet med en uttalelse som utfordret myndighetene til radikale endringer, hvor hensynet til klima og global fattigdom må prioriteres, med konkrete anvisninger om investeringer i fornybar energi og fattige økonomier i Det globale sør, samt styrking av (SPUs) Etikkråds mandat og retningslinjer.[[14]](#endnote-14) Her var Den norske kirke tidlig ute med konkrete anvisninger, noe som få politiske partier eller organisasjoner på den tida hadde konkretisert, og det fikk ringvirkninger[[15]](#endnote-15).

Også Changemaker spilte en aktiv rolle i tiden som fulgte, og gjennom egne høringsutspill fra Kirkerådet og gjennom ForUM, fortsatte påvirkningsarbeidet. Et viktig anliggende fra Mellomkirkelig råd sin side har blant annet vært at det vil skape store ringvirkninger når milliard-innvesteringer flyttes (*shifting of trillions)* fra fossilt til fornybart, og bidra til presedens på den internasjonale scenen. Selv om dette ligger noe på utsiden av FNs klimaforhandlinger er det likevel nært relatert til de enorme behovene for grønn omstilling. Også et trykk for at bærekraftsmålene kan ligge til grunn for SPUs innvesteringer, og at oljefondet kan åpne opp for unotert fornybar energi har vært viktige anliggender.

I 2015 vedtok oljefondet å trekke ut kull-investeringene. I praksis henger det dessverre fremdeles igjen flere slike investeringer. Våren 2019 ble det åpnet for at oljefondet kan investere i fornybar infrastrukturprosjekter som sol- og vindmølleparker som ikke er på børs, eller i såkalt unotert fornybar energi. Regjeringen besluttet også å doble størrelsen på oljefondets miljømandater, selv om det er langt igjen til det som Kirkemøtet ønsket seg. Bærekraftmålene er også de siste to årene kommet høyere opp i SPUs (NBIMs) tenkemåte og praksis. Ting har altså beveget seg i positiv retning de siste årene, selv om mye gjenstår. Den norske kirke har jobbet tett med aktører som ForUM, Framtiden i våre hender, Kirkens Nødhjelp/Changemaker og andre. Med årets mye omtalte direktørskifte for oljefondet, vil kirkens kritiske blikk på vår felles sparebøsse fortsette.

**Regnskogen og et interreligiøst initiativ**

En vinterdag ringte Lars Løvold, daværende daglig leder i Regnskogsfondet, til meg for å høre om Mellomkirkelig råd var interessert i et samarbeid om bevaring av de store regnskogene. Noen måneder tidligere hadde Løvold deltatt på ett-årsmarkeringen i Vatikanet av pave Frans sin *Laudato Si*, invitert av Simon Rye i Klima- og miljødepartementet. En ide som ble unnfanget disse dagene i Vatikanets vitenskapsakademi, var å mobilisere religiøse ledere og også urfolksledere for bevaring av de største regnskogene i verden. Den store majoritet av folk i og rundt regnskogene er religiøse og spirituelle, men mye av vernearbeidet skjer «over hodene på dem». For å få til endringer må det i mye større grad bygges strategiske allianser med slike grupper. De har et språk og en kunnskap som virkelig trengs for å mobilisere egne medlemmer. Så er det stort behov for å hjelpe urfolk og religiøse ledere med å bygge strategiske allianser og plattformer for å påvirke politikere og næringsliv i årene som kommer. Tidligere Oslo-biskop Gunnar Stålsett har vært en krumtapp i det som ble kalt *Interfaith Rainforest Initiative*, og som ble lansert i Oslo med kongen til stede, juni 2017. Om ikke kunnskap om regnskogene, hadde biskop Gunnar Stålsett et unikt globalt nettverk av religiøse ledere fra sin tid som generalsekretær i Det lutherske verdensforbund og mangeårige engasjement i Religion for Peace. Og det var nettopp de kirkelige og religiøse alliansene Regnskogsfondet og Klima- og miljødepartementet trengte hjelp til å få på plass. I samarbeidet som vokste fram, er FN Miljø (UNEP) en sentral partner. Men også Kirkenes Verdensråd og Green Faith International og flere andre. Dette unike samarbeidet har skutt fart de tre siste årene, med nettverksbygging og konkrete planer i viktige regnskogsland som Brasil, DR Congo og Indonesia. Les gjerne mer om dette arbeidet på [www.interfaithrainforest.org](http://www.interfaithrainforest.org)

Også Samisk Kirkeråds generalsekretær Risten Turi Aleksandersen, er involvert i dette, og vi møter årlig lederen av Vitenskapsakademiet i Vatikanet i denne sammenheng. Vern av regnskogene handler om blant annet vern om biologisk mangfold, urfolks rettigheter og klima. Uten pavens encyklika *Laudato Si* og uten tidligere Oslo-biskop Gunnar Stålsett, hadde trolig ikke dette unike samarbeidet blitt noe av[[16]](#endnote-16). På generalforsamlingen til Religions for Peace i 2019, ble initiativet «signert» av ytterligere 900 religiøse ledere fra hele verden, igjen med biskop Stålsett som primus motor. Også Mellomkirkelig råd for Den norske kirke tilsluttet seg formelt den *Faith for Forest* kampanjen som ble lansert da. Med korona-trusselen og økende politisk og kommersielt press, vil årene som kommer bli meget krevende for verdens regnskoger, og det er å håpe at dette arbeidet vil vokse i årene som kommer.

**Kirken og bærekraftsmålene**

Det siste eksempelet går breiere enn klima og miljø-saken. Kirken har jobbet bredt med bærekraft i mange år. Det økumeniske tiåret for «Skaperverk og Bærekraft» Ble bestilt og utformet av Kirkemøtene i 2007 og 2008, og Kirkens Nødhjelp, Norges Kristne Råd og Den norske kirke ved Kirkerådet ble sentrale samarbeidspartnere for dette tiåret. I 2015 ble verdens nasjoner enige om de sytten internasjonale bærekraftsmålene under FN-plattformen Agenda 2030. Gjennom samarbeid med andre organisasjoner er Den norske kirke en aktiv part på flere områder. Som tidligere nevnt er vi for eksempel med i en egen gruppe som jobber politisk med bærekraftsmålene i ForUM, og DIGNI og Kirkens Nødhjelp er også viktig aktører på flere av målene. Sammen med Kirkens Nødhjelp, lanserte Mellomkirkelig råd Bærekraftsboka i 2019. Boka er også en nettressurs på [www.bærekraftsboka.no](http://www.bærekraftsboka.no) Her presenteres refleksjoner om kristen tro og teologi knyttet opp til de sytten bærekraftsmålene. Og det stimuleres til refleksjon og handling. Guro Almås (MKR) og Anne Marte Skaland(KN) er ansvarlig for tekstarbeidet sammen med Kjell Nordstokke og **Hildegunn Marie Tønnessen Seip.** Boka er blitt et bredt økumenisk samarbeidsprosjekt hvor også Norges kristne råd, DIGNI, KFUK-KFUM, og SMM-nettverket (Samarbeid menighet og misjon) er med. Det er spennende at også dette initiativet har møtt stor interesse internasjonalt. Kirkenes Verdensråd og Act Alliance (KNs globale paraply) er medutgiver i den engelske utgivelsen[[17]](#endnote-17). Boka er allerede oversatt til flere språk, delvis også kinesisk. Og det arbeides nå med både en fransk og en russisk versjon.

Selv om denne ressursen er forholdsvis ny og har vist seg å være nyttig, er arbeidet med flere av målene noe kirke, misjon og diakonale organisasjoner har arbeidet med lenge. Men det er åpenbart at denne ressursen er et viktig bidrag til å kople diakonal refleksjon og praksis med bærekraftsmålene i ti-året vi nå går inn i. Menigheter lokalt har fått en ressurs til å bygge nettverk og samarbeide med kommunen. Generelt bidrar bærekraftsmålene allerede til en breiere bevisstgjøring i Den norske kirke, hvor ikke bare klima- men også hvor en rekke andre områder tematiseres. Bærekraftsmål nr 17 handler nettopp om «samarbeid for å nå målene». Kirkene - og våre interreligiøse fellesskap – har her en svært viktig rolle i årene som kommer, både lokalt, nasjonalt og internasjonalt.

**Nytter det?**

Jeg har kommet med *noen innblikk* i kirkens arbeidsmåter og til en viss grad *resultater* på områdene klima, miljø og bærekraft, med vekt på klima. Siden mye av dette arbeidet er komplekst og skjer sammen med mange andre aktører, er resultater vanskelig å måle. Men vi ser at ting er i endring! Tenk på hvor lite bevissthet det var på disse spørsmålene for få ti-år siden. NÅ er dette (i alle fall *før* korona…) høyt opp i bevissthet hos politikere, kirke, media og skole, for å nevne noen aktører. Jeg mener bestemt at Den norske kirke har bidratt konstruktivt inn i dette. Min kollega Hans-Jürgen Schorre i Kirkerådet har vært en pioner i 25 år for å forankre det grønne engasjementet i Kirkemøtet og bygge opp grønne menigheter. Dette er med å sette klima og miljø på dagsorden lokalt og bevisstgjør folk internt og eksternt i kirka om kirkens rolle som endringsagent. Schorre arbeider nå med en ny Kirkemøtesak på tema som trolig vil komme opp i 2021. Per Ivar Våje har forsterket miljø- og klimaarbeidet og var prosjektleder for det økumeniske tiåret for *Skaperverk og Bærekraft* og koordinator for Klimapilegrim 2015. Han bidrar også i viktige sammenhenger som Det europeiske kirkelige miljønettverket (ECEN) og *Broen til framtiden*: Det at kirke, fagbevegelse og miljøbevegelse har samarbeidet om denne årlige konferansen i syv år har banet veien for strategiske nye allianser mellom folkelige bevegelser som er viktige om man skal få til en grunnleggende samfunnsendring.[[18]](#endnote-18)

Vår nye preses Olav Fykse Tveit har også et personlig engasjement for skaperverket. Gjennom 10 år som generalsekretær for Kirkens Verdensråd har han vært med å påvirke på mange mulige måter, jfr hans rolle i forkant og under Paris-toppmøte. Hans nære kontakt med pave Frans gjennom flere år, og KVs inspirasjon for og innflytelse på *Laudato Si* er åpenbar. Olav Fykse Tveit var hovedtaler på den interreligiøse konferansen om *Sustainability in Religion* i Bergen i februar, hvor hans tale kan leses som en «programerklæring» også for hans nye rolle i Den norske kirke og hvor kjærlighetsbegrepet brukes som en nøkkel også i kirkens omsorg for skaperverket[[19]](#endnote-19).

Jeg har valgt å nevne en rekke navn i denne artikkelen. Det er selvsagt risikabelt, fordi flere burde vært nevnt. Men generelt vil jeg si at det er svært mange diakoner, prester og enkeltmedlemmer som har gjort og gjør en kjempeinnsats for klima, miljø og bærekraft i det daglige. Noen kanaliserer dette tydelig inn i kirken, andre gjennom organisasjoner, akademia eller politiske partier. Dette hører selvsagt med i «totalbildet». Og gjennom et mangefasettert miljø- og klimaengasjement gjennom de siste ti-årene har også kirken og teologien forandret seg. (Det ville vært interessant å skrive mer om!).

Det er vi som har vår vakt nå. 2020 vil trolig ende som det varmeste året i moderne tid. Artsmangfoldet og økosystemene er under alvorlig press på grunn av ødeleggende kommersialisme og vekst. Og antakelig er det nettopp denne «dødelige cocktailen» som har forårsaket COVID19 utfordringen.

Tiåret vi går inn i kan bli avgjørende. Jeg tenker derfor at vi som kirke -og som ansvarlige borgere – må intensivere vårt arbeid i årene som kommer. Samarbeid på tvers av religioner og organisasjoner vil bare bli viktigere. At vi *sammen* har fått på plass avtaler og endringer i årene som er gått, bør ikke føre til annet enn en forsterket innsats for Moder Jord og *alle* Guds skapninger.

Einar Tjelle (f.1966) er seksjonsleder for økumenikk og dialog i Kirkerådet og assisterende generalsekretær for Mellomkirkelig råd. Han er også leder for Interreligiøst Klimanettverk.

1. # Tomren, Tom Sverre: «Kyrkje, miljø og berekraft - ein studie av miljøfrasegnene i dei store kyrkjesamfunna i perioden 1969-2019 og ein detaljanalyse av korleis Den norske kyrkja har arbeidd med det grøne skiftet gjennom 50 år», Embla Akademisk (2020)

   [↑](#endnote-ref-1)
2. Mer om Klimavalgalliansens arbeid i dag : <http://www.klimavalgalliansen.no/?page_id=38> [↑](#endnote-ref-2)
3. <https://www.aftenposten.no/norge/i/86d9d/klimaseilas-med-krav-om-rettferdig-avtale> [↑](#endnote-ref-3)
4. En rapport med mer utfyllende tall og analyser finnes her: <https://www.klimapilegrim.no/media/filer/ressurser/klimapilegrim-rapport-2015.pdf> [↑](#endnote-ref-4)
5. Mye av dette arbeidet er koplet til «Grønne menigheter»-konseptet. Grøn kirke i Danmark er også bygd opp på en lest av den norske modellen, og heftet Vår grønne menighet er også oversatt og introdusert i Den lurtherske kirke på Island. Kirkerådet samarbeider videre om ordningen Miljøfyrtårn, har bidratt til etableringen av Grønne fellesråd og konseptet helhetlig miljøledelse. [↑](#endnote-ref-5)
6. Tomren (2020) drøfter også ulik aksentuering av økoteologien i Den norske kirke, se særlig kapittel 15. [↑](#endnote-ref-6)
7. Den årlige [www.rettferdskonferansen.no](http://www.rettferdskonferansen.no) er et godt uttrykk for at misjonsorganisasjoner og kirker står sammen og har et bredt engasjement på klima, miljø og bærekraftsspørsmål. [↑](#endnote-ref-7)
8. <https://www.kirkensnodhjelp.no/globalassets/lanserte-rapporter/2018/norways-fair-share-2018_web.pdf> [↑](#endnote-ref-8)
9. Tjelle, Einar: «Grønn vending i religionsdialogen?», i Kirke & Kultur 2/2016 s189-202 [↑](#endnote-ref-9)
10. <https://nterfaithclimate.org/> [↑](#endnote-ref-10)
11. <https://www.besteforeldreaksjonen.no/2013/05/sofieprisen-til-klimaforkjemperen-bill-mckibben/> [↑](#endnote-ref-11)
12. <https://www.ssoar.info/ssoar/bitstream/handle/document/50324/ssoar-politicsgovernance-2016-3-brun-Conference_Diplomacy_the_Making_of.pdf?sequence=1> [↑](#endnote-ref-12)
13. <https://www.nrk.no/okonomi/kirken-vil-selge-seg-ut-av-statoil-1.8042304> [↑](#endnote-ref-13)
14. <https://kirken.no/globalassets/kirken.no/om-kirken/slik-styres-kirken/kirkemotet/2013/protokoll_km_12_3_13_etisk_forvaltning_petroleumsressurser.pdf> [↑](#endnote-ref-14)
15. Wenche Fone, avdelingsleder i Kirkens Nødhjelp (nå avdelingsdirektør i NORAD), uttrykte seg slik til meg i etterkant av Kirkemøtet 2013. [↑](#endnote-ref-15)
16. Charles Mc Neill fra FN Miljø uttrykte seg kategorisk om Gunnar Stålsett sin avgjørende rolle under et besøk i Oslo februar 2020. [↑](#endnote-ref-16)
17. [www.sdgbook.org](http://www.sdgbook.org) [↑](#endnote-ref-17)
18. Statsminister og ministere har vært gjengangere på konferansen, på samme måte som kirkelige og religiøse representanter, forskere, journalister og engasjerte folk fra grasrota. Les mer på <https://broentilframtiden.com/> [↑](#endnote-ref-18)
19. <https://www.oikoumene.org/en/resources/documents/general-secretary/speeches/rev-dr-olav-fykse-tveit-whats-love-got-to-do-with-it-climate-justice-and-care-for-the-earth> [↑](#endnote-ref-19)